KOMISSION ASETUS (EY) N:o 1834/95,
annettu 26 päivänä heinäkuuta 1995,
Itävallassa markkinointivuonna 1995/96 sovellettavista viinialaa koskevista siirtymätoimenpiteistä
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon Itävallan, Suomen ja Ruotsin liittymisasiakirjan ja erityisesti sen 149 artiklan 1 kohdan,
sekä katsoo, että
viinikaupan yhteisestä järjestämisestä 16 päivänä maaliskuuta 1987 annetussa neuvoston asetuksessa (ETY) N:o 822/87 (1), sellaisena kuin se on viimeksi muutettuna asetuksella (EY) N:o 1544/95 (2), säädetään tämän alan markkinoiden olennaisista säännöistä, ja erityisesti asetuksen 1 artiklan 6 kohdassa vahvistetaan, että viinialan markkinointivuosi alkaa 1 päivänä syyskuuta ja päättyy 31 päivänä elokuuta,
edellä mainitun liittymisasiakirjan nojalla viinialan yhteistä markkinajärjestelyä sovelletaan Itävallassa yhteisöön liittymisen alusta lähtien; Itävallassa sovellettavista viinialaa koskevista siirtymätoimenpiteistä 21 päivänä joulukuuta 1994 annetulla komission asetuksella (EY) N:o 3299/94 (3), sellaisena kuin se on muutettuna asetuksella (EY) N:o 670/95 (4), komissio on kuitenkin lykännyt markkinoiden hallintotoimenpiteiden soveltamista markkinointivuoteen 1995/96 erityisesti siksi, että tärkeitä markkinoiden hallintotoimenpiteitä ei voida enää tehokkaasti aloittaa markkinointivuodeksi 1994/95,
edellä mainitun yhteisön asetuksen 39 artiklan soveltamiseksi pöytäviinin tuottajille säädetyn pakollisen tislaamisen vuoksi on aloitettava laajat hallinnolliset järjestelyt; kyseisen toimenpiteen toteuttamisella Itävallassa olisi myös vähäinen merkitys ottaen huomioon pöytäviinin ja laatuviinin tuotannon välisen heikon suhteen; tämän vuoksi tuottajat olisi vapautettava tästä mahdollisesta tislausvelvoitteesta markkinointivuodeksi 1995/96; ottaen kuitenkin huomioon, että tuottajilla on mahdollisuus muihin, vapaaehtoisiin tislausmuotoihin, olisi suotavaa vahvistaa itävaltalaisille tuottajille tislaamishinta ja tilapäinen viinin määrä, jonka osalta otetaan huomioon pakollisen tislauksen mahdollinen soveltamatta jättäminen,
sujuvan siirtymisen mahdollistamiseksi entisestä kansallisesta järjestelmästä yhteisön järjestelmään ja itävaltalaisten viinien markkinoiden tasapainon varmistamiseksi Itävallan viinintuottajat olisi vapautettava asetuksen (ETY) N:o 822/87 35 ja 39 artiklassa säädetystä tislausvelvoitteesta sekä samalla säädettävä tähän tilanteeseen sovelletuista erityisistä säännöksistä,
Itävallassa tällä hetkellä vallitsevan viiniyttämisen sivutuotteille soveltuvien tislausmuotojen puutteen poistamiseksi olisi tämän jäsenvaltion viinintuottajat vapautettava edellä mainitussa 35 artiklassa tarkoitetuista tislausvelvoitteista sekä samalla velvoitettava nämä tuottajat toimittamaan nämä sivutuotteet valvonnan alaisiksi, jotta varmistetaan yhteisön tuottajien välille tasavertainen kohtelu,
myös murskattujen tai murskaamattomien viinirypäleiden ylipuristamista ja viinisakan puristamista on syytä välttää; valvonnan alaisten rypäleiden puristejäännösten ja viinisakan on täytettävä komission asetuksessa (ETY) N:o 3105/88 (5), sellaisena kuin se on viimeksi muutettuna asetuksella (ETY) N:o 3186/92 (6), säädetyt vähimmäisvaatimukset; tämän toimenpiteen on oltava vaikutuksiltaan sama kuin tavanomaisia välineitä sovellettaessa,
olisi seurattava Itävallan viinimarkkinoiden kehitystä ja erityisesti nykyistä siirtymävaihetta yhteisön järjestelmään tämän siirtymisen helpottamiseksi, ja
tässä asetuksessa säädetyt toimenpiteet ovat viinin hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
1. Asetuksen (ETY) N:o 822/87 35 ja 39 artiklassa säädettyjä toimenpiteitä ei sovelleta Itävallassa markkinointivuonna 1995/96, sanotun kuitenkaan rajoittamatta liittymisasiakirjan erityisten siirtymämääräysten soveltamista.
2. Edellä 1 kohdasta poiketen kaikkien Itävallassa korjattuun satoon kuuluvien rypäleiden jalostukseen osallistuvien luonnollisten henkilöiden, oikeushenkilöiden tai henkilöryhmittymien on toimitettava tämän jalostuksen seurauksena syntyvät sivutuotteet valvontaan. Näiden sivutuotteiden on täytettävä asetuksessa (ETY) N:o 3105/88 säädetyt vähimmäisvaatimukset. Itävallan toimivaltaisten viranomaisten on annettava aiheelliset kansalliset säännökset tämän toimenpiteen moitteettomaksi soveltamiseksi.
3. Asetuksen (ETY) N:o 822/87 38 ja 42 artiklassa säädettyjen vapaaehtoisten tislaustoimenpiteiden toteuttamisen aloittamisen aikana komissio ottaa huomioon pakollisen tislauksen soveltamattta jättämisen vaikutuksen tämän jäsenvaltion tuottajien tuloihin kyseisen viinin määrän, hinnan ja tukien Itävallassa vahvistamisen osalta.
2 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan 1 päivästä syyskuuta 1995.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 26 päivänä heinäkuuta 1995.